儀真宫玉清昭應宫成鑄聖像於此
作者：趙鼎
朝代：宋

paragraphs: 樓觀俯長江，竹樹蔽修嶺。
入門却立驚，清曠非人境。
福地包形勝，真儀入範鎔。
護持國祚永，報貺年穀豐。
蓬萊杳莫尋，弱水三萬里。
我欲試丹訣，誅茅或在此。
神僊可學否，要且扶頺齡。
生當兵火日，飄泊安得寧。
愛之不可留，弛擔休信宿。
白鶴唳石壇，香煙遶雲屋。
夜久萬籟息，松風度玉琴。
瀟然不能寢，相伴一哀吟。